Na temelju članka 17. stavka 1. Zakona o sustavu civilne zaštite („Narodne novine“ br. 82/15, 118/18 i 31/20), članka 54., 55., 56. i 57. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ br. 49/17) i članka 30. Statuta Općine Vladislavci( „Službeni glasnik“ Općine Vladislavci broj 3/13, 3/17, 2/18, 4/20, 5/20 - pročišćeni tekst, 8/20 i 2/21), Općinsko vijeće Općine Vladislavci na svojoj 34. sjednici, održanoj dana 09. ožujka 2021. godine, donosi;

S M J E R N I C E

**za organizaciju i razvoj sustava civilne zaštite**

**na području Općine Vladislavci za razdoblje od 2021. do 2025. godine**

1. **UVOD**

Smjernicama za organizaciju i razvoj sustava civilne zaštite Općine Vladislavci za razdoblje od 2021. do 2025. godine (nastavno: Smjernice) definiraju se pojedinačni ciljevi i sveukupni cilj, konkretni koraci, potrebne mjere poradi kojih se ti koraci utvrđuju prioritetnim u sustavu civilne zaštite za rok od 4 godine i to na svim sub područjima sustava civilne zaštite.

Smjernicama se utvrđuje i način provođenja kontinuiranog nadzora njihovog provođenja s nositeljima, način izvješćivanja odgovorne osobe te izrada, predlaganje i usvajanje interventnih mjera kada se utvrde značajna odstupanja koja ugrožavaju ostvarivanje pojedinačnih ili sveukupnog cilja na području civilne zaštite.

Općina Vladislavci organizira poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Općina je dužna jačati i nadopunjavati spremnost postojećih operativnih snaga sustava civilne zaštite na svom području sukladno Procjeni rizika od velikih nesreća i Planu djelovanja civilne zaštite, a ako postojećim operativnim snagama ne mogu odgovoriti na posljedice utvrđene Procjenom rizika, dužne su osnovati dodatne postrojbe civilne zaštite.

Općina Vladislavci za potrebe pripravnosti i reagiranja kod velikih nesreća i katastrofa organizira sudjelovanje volontera radi provođenja određenih mjera i aktivnosti u sustavu civilne zaštite, sukladno odredbama Zakona o sustavu civilne zaštite i posebnih propisa.

Mjere i aktivnosti u sustavu civilne zaštite na području Općine Vladislavci provode sljedeće operativne snage sustava civilne zaštite:

1. Stožer civilne zaštite Općine Vladislavci,
2. JVP Čepin, DVD Vladislavci, DVD Hrastin
3. Gradsko društvo Crvenog križa Osijek
4. Postrojbe i povjerenici civilne zaštite Općine Vladislavci
5. Koordinatori na lokaciji
6. Pravne osobe u sustavu civilne zaštite

# **PLANSKI DOKUMENTI**

Općina Vladislavci ima usvojene Procjenu rizika od velikih nesreća i Plan djelovanja civilne zaštite u skladu sa člankom 93. i 97. Zakona o sustavu civilne zaštite („Narodne novine“ br. 82/15, 118/18).

Općina Vladislavci usvojila je i Plan djelovanja civilne zaštite na području Općine Vladislavci 2018. godine.

Na prijedlog Općinskog načelnika Općinsko vijeće:

* u postupku donošenja proračuna razmatra i usvaja Godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te Smjernice za organizaciju i razvoj sustava koje se razmatraju i usvajaju svake četiri godine
* donosi Procjenu rizika od velikih nesreća,
* donosi Odluku o određivanju pravnih osoba od interesa za sustav civilne zaštite,
* donosi Odluku o osnivanju postrojbi civilne zaštite,
* osigurava financijska sredstva za izvršavanje Odluka o financiranju aktivnosti civilne zaštite u velikoj nesreći i katastrofi prema načelu solidarnosti

Općinski načelnik izvršava sljedeće zadaće:

* donosi Odluku o postupku izrade Procjene rizika od velikih nesreća za područje Općine i osnivanju Radne skupine za izradu Procjene rizika od velikih nesreća za područje Općine
* donosi plan djelovanja civilne zaštite,
* donosi plan vježbi civilne zaštite

Uz izradu Procjene rizika od velikih nesreća za Općinu Vladislavci donesen je Plan djelovanja civilne zaštite Općine Vladislavci kojeg je potrebno redovno ažurirati te ga uskladiti s Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja.

## Sukladno članku 8. stavak 2. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne novine“ br. 65/16) Procjena rizika od velikih nesreća izrađuje se najmanje jednom u tri godine, te je do lipnja 2021. potrebno izraditi novu Procjenu, te u narednom roku od 6 mjeseci usvojiti Plan djelovanja civilne zaštite Općine Vladislavci.

# **OPERATIVNE SNAGE SUSTAVA CIVILNE ZAŠTITE**

1. **Stožer civilne zaštite Općine Vladislavci**

Stožer civilne zaštite Općine (u daljnjem tekstu Stožer CZ) je stručno, operativno i koordinativno tijelo za upravljanje i usklađivanje aktivnosti operativnih snaga i ukupnih ljudskih i materijalnih resursa zajednice u slučaju neposredne prijetnje, katastrofe i velike nesreće s ciljem sprječavanja, ublažavanja i otklanjanja posljedica katastrofe i velike nesreće.

U promatranom periodu Stožer CZ usmjerava svoje aktivnosti na:

* kontinuirani rad svih članova Stožera CZ,
* osiguravanje dvosmjerne komunikacije prema tijelu kojeg predstavlja član Stožera CZ i usklađenog djelovanja na zajedničkom cilju svladavanja krize,
* stvaranje stručnih timova u nadležnosti tijela kojeg predstavlja član Stožera CZ i kontinuirana priprema baze podataka raspoloživih resursa,
* pravodobno reagiranje i odlučivanje,
* kontinuirano osposobljavanje i uvježbavanje,
* kontinuirano ažuriranje podataka o članovima

Općinski načelnik Općine Vladislavci je Rješenjem osnovao Stožer civilne zaštite te imenovao načelnika, zamjenika načelnika i članove stožera civilne zaštite. Načelnik Općine za osnovani Stožer je donio Poslovnik o radu Stožera CZ Općine Vladislavci kojim se definira način rada Stožera i Shemu mobilizacije Stožera CZ Općine Vladislavci.

Članovi Stožera CZ se trebaju obučiti i opremiti. Moraju se konstantno educirati, osposobljavati i uvježbati s ciljem izvršavanja svojih zadaća upravljanja i usklađivanja aktivnosti operativnih snaga i ukupnih ljudskih i materijalnih resursa zajednice u slučaju neposredne prijetnje, katastrofe i veće nesreće kako bi se spriječile, ublažile i otklonile posljedice katastrofe i veće nesreće na području Općine.

Stožer CZ Općine se treba sastajati najmanje 2 puta godišnje, a po potrebi i češće.

1. **Vatrogasne snage**

Na području Općine Vladislavci djeluju javna ustanova JVP Čepin (suosnivač Općina) i 2 DVD-a Vladislavci i Hrastin.

Vatrogasne snage temeljna su operativna snaga sustava civilne zaštite koje djeluju u sustavu civilne zaštite Općine Vladislavci u skladu s odredbama posebnih propisa kojima se uređuje područje vatrogastva Procjenom ugroženosti od požara i tehnoloških eksplozija za Općinu Vladislavci te Planom zaštite od požara za Općinu Vladislavci kojoj su razrađeni resursi, postupanja i obaveze i glede sustava zaštite od požara za područje Općine prikazan je stvarni broj, veličina, smještaj i ustroj vatrogasnih postrojbi, odnosno dobrovoljnih vatrogasnih društava te njihova područja djelovanja i odgovornosti sukladno Pravilniku o planu zaštite od požara.

Vatrogastvo je u Općini trenutno najjača, najbrojnija i najoperativnija snaga u sustavu civilne zaštite.

Broj, vrsta, opremljenost i veličina vatrogasnih postrojbi određena je Planom zaštite od požara na temelju Procjene ugroženosti od požara i tehnoloških eksplozija na području Općine koju je donijelo Općinsko vijeće.

U narednom razdoblju potrebno je:

* kontinuirano usklađivati planove zaštite od požara i tehnoloških eksplozija,
* opremati JVP i DVD-ove u skladu s Pravilnikom o minimumu tehničkih sredstava i opreme,
* provoditi osposobljavanje i usavršavanje vatrogasnih kadrova

1. **Gradsko društvo Crveni križ Osijek**

Operativna snaga Hrvatskog Crvenog križa je Crveni križ, Gradsko društvo Osijek koji djeluje na području Općine Vladislavci kao temeljna operativna snaga sustava civilne zaštite u velikim nesrećama i katastrofama u izvršavanju obveza u sustavu civilne zaštite sukladno Zakonu o Hrvatskom Crvenom križu i drugim važećim propisima.

Gradsko društvo Crvenog križa Osijek traži, prima i raspoređuje humanitarnu pomoć humanitarnih organizacija i drugih donatora.

Gradsko društvo Crvenog križa Osijek koordinira aktivnosti, prvu pomoć, zaštitu života, higijensko-epidemiološku zaštitu, njegu povrijeđenih i oboljelih, rad u mobilnim zdravstvenim stanicama, socijalni rad, psihosocijalnu potporu stanovništvu, pripremu i organizaciju izmještajnih centara, logistiku, službu traženja, osiguranje pitke vode, osiguranje komunikacija, tehničku pomoć i prevenciju sekundarnih stradanja.

Općina Vladislavci financira djelatnost Hrvatskog Crvenog križa sukladno važećim propisima.

1. **Udruge**

Na području Općine Vladislavci postoje udruge od značaja za sustav civilne zaštite. To je LD Kobac.

Udruge koje nemaju javne ovlasti, a od interesa su za sustav civilne zaštite (lovačko društvo, planinarska društva i slično) pričuvni su dio operativnih snaga, koji je osposobljen za provođenje pojedinih mjera i aktivnosti.

1. **Postrojbe i povjerenici civilne zaštite Općine**

Postrojba civilne zaštite osnovana je 2012. godine i tretira se kao postrojba opće namjene. Ima ukupno 32 obveznika i zapovjednika postrojbe. Dio obveznika završio je obuku. Imenovani su i povjerenici civilne zaštite po naseljima Općine.

Stupanjem na snagu Procjene rizika od velikih nesreća za Općinu Vladislavci, potrebno je donijeti novu Odluku o Postrojbi civilne zaštite opće namjene. Sastav i struktura postrojbi civilne zaštite uređuje se u skladu s Uredbom o sastavu i strukturi postrojbe civilne zaštite („Narodne novine“ broj: 27/17). Popuna, osposobljavanje i opremanje postrojbi provodi se u skladu s Pravilnikom o ustrojstvu, popuni i opremanju postrojbi civilne zaštite („Narodne novine“ broj: 111/07.) i usvojenom Procjenom rizika od velikih nesreća Općine Vladislavci. Općina Vladislavci po strukturi ima 1 upravljačku skupinu i 3 operativne skupine. Upravljačka skupina se sastoji od dva pripadnika, a svaka operativna skupina sastoji se od devet pripadnika i voditelja. Broj operativnih skupina potrebno je uskladiti sukladno Uredbi o sastavu i strukturi postrojbi civilne zaštite sastav postrojbe civilne zaštite opće namjene.

Općinsko Vijeće na prijedlog Načelnika Općine Vladislavci dužno je izvršiti reorganizaciju Postrojbe opće namjene civilne zaštite Općine Vladislavci prema navedenoj shemi u Procjeni rizika od velikih nesreća. Ujedno je potrebno članove postrojbe osposobiti, opremiti i uvježbati.

Općina Vladislavci mora donijeti novu Odluku o imenovanju povjerenika i zamjenika povjerenika civilne zaštite na području Općine po naseljima, kako je navedeno u Procjeni rizika od velikih nesreća. Ujedno je potrebno povjerenike i njihove zamjenike osposobiti, opremiti i uvježbati.

Za unapređenje postojećeg stanja u promatranom periodu potrebno je:

* donijeti novu Odluku o osnivanju postrojbe opće namjene
* donijeti novu Odluku o imenovanju povjerenika i zamjenika povjerenika civilne zaštite na području Općine po naseljima
* utvrditi materijalno – tehnički ustroj timova i sustavno sredstvima iz proračuna financirati materijalno – tehničko opremanje timova;
* utvrditi da li u fondovima Europske unije postoje financijska sredstva, koja se mogu koristiti za opremanje postrojbi civilne zaštite, i, ako postoje, izraditi Program za njihovo korištenje;
* izvršiti obuku pripadnika timova, zdravstvene preglede i osigurati pripadnike postrojbi;
* vršiti smotru timova i provjeru mobilizacijske spremnosti;
* sukladno Planu vježbi ih uključiti u organizirane pokazne vježbe

Imenovanje povjerenika civilne zaštite na području Općine bit će određeno temeljem Procjene rizika od velikih nesreća i Odlukom o imenovanju povjerenika civilne zaštite Općine.

Zadaća povjerenika i njegovog zamjenika je:

* sudjelovanje u pripremama građana za osobnu i uzajamnu zaštitu te usklađivanje provođenja mjera osobne i uzajamne zaštite;
* davanje obavijesti građanima o pravodobnom poduzimanju mjera civilne zaštite te javne mobilizacije radi sudjelovanja u sustavu civilne zaštite;
* sudjelovanje u organiziranju i provođenju evakuacije, sklanjanja, zbrinjavanja i drugih mjera civilne zaštite;
* organiziranje zaštite i spašavanja pripadnika ranjivih skupina;
* provjeravanje postavljanja obavijesti o znakovima za uzbunjivanje u stambenim zgradama na području svoje nadležnosti i obavještavanje inspekcije civilne zaštite o propustima

1. **Koordinatori na lokaciji**

Koordinator na lokaciji procjenjuje nastalu situaciju i njezine posljedice na terenu te u suradnji sa Stožerom civilne zaštite Općine usklađuje djelovanje operativnih snaga sustava civilne zaštite. Koordinatora na lokaciji, sukladno specifičnostima izvanrednog događaja, određuje načelnik Stožera civilne zaštite Općine iz redova operativnih snaga sustava civilne zaštite.

1. **Pravne osobe u sustavu civilne zaštite**

Usvajanjem Procjene rizika od velikih nesreća za Općinu Vladislavci donesena je Odluka o određivanju pravnih osoba od interesa za sustav civilne zaštite („Službeni glasnik“ Općine Vladislavci broj 3/18).

U slučaju prijetnje, nastanka i posljedica velikih nesreća i katastrofa pravne osobe, osobito pravne osobe u većinskom vlasništvu Republike Hrvatske i pravne osobe koje su odlukom nadležnog središnjeg tijela državne uprave određene kao operativne snage sustava civilne zaštite od posebnog interesa na državnoj razini te pravne osobe koje su odlukama Općine Vladislavci određene od interesa za sustav civilne zaštite, dužne su izraditi Operativni plan o načinu organiziranja provedbe mjera i aktivnosti u  sustavu civilne zaštite sukladno odredbama  Zakona o sustavu civilne zaštite, posebnih propisa i njihovih općih akata.

U cilju što kvalitetnijeg uključivanja pravnih osoba u sustav civilne zaštite u promatranom razdoblju Općina Vladislavci će temeljem izvoda Procjene rizika od velikih nesreća Općine Vladislavci i Plana civilne zaštite Općine Vladislavci odrediti mjere i aktivnosti za pojedinu pravnu osobu u sustavu civilne zaštite, utvrditi njihovu postojeću materijalno – tehničku opremljenost, savjetovati i usmjeravati pravne osobe od posebnog interesa za sustav civilne zaštite na izradu svojih Operativnih planova te prema tome kontinuirano usklađivati i ažurirati svoje planske dokumente civilne zaštite.  
Osim osoba koje se civilnom zaštitom bave kao redovnom djelatnošću, postoje i pravne osobe koje u sklopu svoje redovne djelatnosti mogu sudjelovati u sustavu civilne zaštite. Oni su nositelji posebnih zadaća u sustavu, a mogu pružiti usluge prijevoza, smještaja, prehrane i sl.

Tim će se osobama, za razradu dobivenih zadaća i usklađivanje s operativnim snagama, dostaviti izvodi iz Plana djelovanja civilne zaštite te će s istima zaključiti ugovori o međusobnoj suradnji kojim se definiraju potrebni ljudski resursi i materijalna oprema te u kojem roku se uključuju u sustav civilne zaštite za područje Općine.

1. **MJERE I AKTIVNOSTI U SUSTAVU CIVILNE ZAŠTITE**
2. **Uzbunjivanje i obavješćivanje**

Općina osigurava informiranost građana o stanju sustava uzbunjivanja na način da se:   
- utvrdi stupanj tehničke opremljenosti sustava na cijelom području Općine,

* utvrde kritična mjesta gdje sustav uzbunjivanja nije u funkciji ili je u stanju koji ne omogućava pravovremeno upozoravanje stanovništva,
* obavijesti o planiranim ulaganjima u sustav u narednom razdoblju
* obavijeste vlasnici i korisnici objekata u kojima se okuplja veći broj ljudi (škole, vrtići, sportske dvorane i sl.) na uspostavu i održavanje odgovarajućeg sustava uzbunjivanja građana, te omogući povezivanje sustava sa Županijskim centrom 112.

U Općini se sustavno provode mjere dezinfekcije, dezinsekcije i deratizacije te izdvajaju sredstva za njihovo provođenje.

1. **Edukacija stanovništva na području civilne zaštite**

U pravcu postizanja pravilnog postupanja i smanjenja štete konstantno će se educirati stanovništvo na sljedeći način:

* provođenjem informiranja građana putem sredstava javnog informiranja ,
* provođenjem informiranja građana kroz rad drugih institucija,
* prema postojećem kalendaru obilježavanje svih datuma od značaja za civilnu zaštitu,
* prezentacije rada redovnih snaga civilne zaštite,
* uvrštavanjem na web stranicu Općine dijelove Plana civilne zaštite, korisnih za informiranje građana o načinu ponašanja u kriznim situacijama, kao i sve ostale informacije koje će doprinijeti osjećaju sigurnosti građana u funkcioniranje cjelokupnog sustava civilne zaštite

1. **Planiranje korištenja prostora**

Zahtjevi sustava civilne zaštite u području prostornog uređenja znače preventivne aktivnosti i mjere koje moraju sadržavati dokumenti prostornog uređenja jedinica lokalne i područne (regionalne) samouprave.

Zahtjevi sustava civilne zaštite na području Općine sastavni su dio Prostornog plana Općine Vladislavci.

1. **FINANCIRANJE SUSTAVA CIVILNE ZAŠTITE**

Sustav civilne zaštite na području Općine u skladu s člankom 70. i 72. Zakona o sustavu civilne zaštite financira se iz Proračuna Općine.

Ova se sredstva u Proračunu planiraju analitički – prema segmentima sustava civilne zaštite.

Kroz financiranje sustava civilne zaštite potrebno je postići racionalno, funkcionalno i učinkovito djelovanje sustava civilne zaštite.

Slijedom rečenog potrebno je osigurati financijska sredstva za:

* Vatrogasne snage imajući u vidu odredbe Zakona o vatrogastvu,
* postrojbe i povjerenike civilne zaštite (opremanje i osposobljavanje),
* Gradsko društvo Crvenog križa Osijek
* Udruge od značaja za sustav civilne zaštite
* unapređenje sustava civilne zaštite (edukacija, intelektualne usluge, vježbe),
* naknade mobiliziranim pripadnicima tima civilne zaštite,
* naknade za privremeno oduzete pokretnine radi provođenja mjera civilne zaštite

1. **ZAKLJUČAK**

Sustav civilne zaštite je oblik pripremanja i sudjelovanja sudionika civilne zaštite u reagiranju na katastrofe i otklanjanju mogućih uzoraka i posljedica katastrofa.

Općina Vladislavci u okviru svojih prava i obveza utvrđenih Ustavom i zakonom, uređuje, planira, organizira, financira i provodi civilnu zaštitu.

Razvijen i usklađen sustav civilne zaštite u mogućnosti je odgovoriti na raznolike prijetnje i ugroze koje se mogu javiti i ugroziti živote građana i uništiti stečena materijalna dobra. Dobra povezanost svih subjekata civilne zaštite doprinosi njegovoj učinkovitosti, ali doprinosi i racionalnom trošenju financijskih sredstava iz proračuna.

Pregled planiranih i izvršenih aktivnosti sustava civilne zaštite na području Općine Vladislavci prikazan je tablicom 1.

Ove Smjernice objavit će se u ''Službenom glasniku Općine Vladislavci''.

PREDSJEDNIK

OPĆINSKOG VIJEĆA

Krunoslav Morović

**Tablica 1.** Pregled planiranih i izvršenih aktivnosti sustava civilne zaštite na području Općine Vladislavci

| **RED. BR.** | **AKTIVNOSTI** | | **ROK IZVRŠENJA** | **IZVRŠENO** | **NOSITELJ IZRADE** | **NAPOMENA:** |
| --- | --- | --- | --- | --- | --- | --- |
|  | Godišnju Analizu stanja CZ | | Jednom godišnje, u vrijeme donošenja Proračuna | Za 2021. izvršeno | Općinsko vijeće na prijedlog Općinskog načelnika |  |
|  | Godišnji Plan razvoja sustava civilne zaštite s financijskim učincima za trogodišnje razdoblje | | Jednom godišnje, u vrijeme donošenja Proračuna | Za 2021. izvršeno | Općinsko vijeće na prijedlog Općinskog načelnika |  |
|  | Smjernice za organizaciju i razvoj sustava koje se razmatraju i usvajaju svake četiri godine | | Jednom u 4 godine | da | Općinsko vijeće na prijedlog Općinskog načelnika |  |
|  | Donošenje Odluke o postupku izrade Procjene rizika od velikih nesreća za područje Općine i osnivanju Radne skupine za izradu Procjene rizika od velikih nesreća za područje Općine | | Ažuriranje po potrebi | Nije potrebno u 2021. | Općinski načelnik |  |
|  | Procjenu rizika od velikih nesreća | | U roku određenom Zakonom | da | Općinsko vijeće na prijedlog Općinskog načelnika | Izrada min. jednom u tri godine |
|  | Plan djelovanja civilne zaštite | | 6 mjeseci od donošenja Procjene rizika od velikih nesreća | da | Općinski načelnik | Kontinuirano jednom godišnje i po potrebi ažurirati |
|  | Odluku o određivanju pravnih osoba od interesa za sustav civilne zaštite | | 6 mjeseci od donošenja Procjene rizika od velikih nesreća | da | Općinsko vijeće na prijedlog Općinskog načelnika | Uskladiti s Procjenom rizika |
|  | Stožer civilne zaštite | Imenovanje | Po donošenju osnovnih akata | da | Općinski načelnik |  |
| Poslovnik o radu Stožera | Po donošenju osnovnih akata | da |
| Osposobljavanje članova | Po donošenju osnovnih akata | djelomično |
| Plan pozivanja i aktiviranja | Po donošenju osnovnih akata | da |
|  | Postrojbe civilne zaštite | Odluka o imenovanju članova Postrojbi | Po donošenju osnovnih akata | ne | Općinsko vijeće | Ažurirati i uskladiti s Procjenom rizika |
| osposobljavanje članova Postrojbi | Kontinuirano | djelomično | Ovlaštena obrazovna ustanova |  |
| zdravstveni pregled obveznika raspoređenih u Postrojbi CZ | Kontinuirano | ne | Načelnik Stožera CZ | Potrebno obaviti zdravstvene preglede |
| osiguranje od posljedica nesreće | Kontinuirano | ne | Načelnik Stožera CZ |  |
|  | Povjerenici i zamjenici povjerenika cz | imenovanje pripadnika | Po donošenju osnovnih akata | da | Općinski načelnik | Ažurirati i uskladiti s Procjenom rizika |
| osposobljavanje pripadnika | Kontinuirano | ne | Ovlaštena obrazovna ustanova | Osposobiti |
|  | Osigurava uvjete za vođenje i ažuriranje baze podataka o pripadnicima, sposobnostima i resursima operativnih snaga sustava CZ | | kontinuirano | Djelomično | Načelnik Stožera CZ | Ažurirati |
|  | Osigurava uvjete za premještanje, sklanjanje, evakuaciju i zbrinjavanje te izvršavanje zadaća u provedbi drugih mjera CZ u zaštiti i spašavanju građana, materijalnih i kulturnih dobara i okoliša | | kontinuirano | djelomično | Načelnik Stožera CZ |  |
|  | Postrojbama CZ utvrđuje dužnosti, usklađuje podatke u sustav civilne zaštite, zadužuje ih osobnom opremom, provodi smotre te ih upućuje na osposobljavanje i vježbe | | kontinuirano | djelomično | Povjerenik civilne zaštite |  |
|  | Općinskog načelnika osposobiti za obavljanje poslova civilne zaštite | | u roku od šest mjeseci od stupanja na dužnost | da | Državna uprava prema Programu osposobljavanja |  |
|  | Vodi i ažurira bazu podataka o pripadnicima, sposobnostima i resursima operativnih snaga na području Općine | | kontinuirano | djelomično | Povjerenik civilne zaštite |  |
|  | Odrediti koordinatora na lokaciji sukladno specifičnostima izvanrednog događaja | | kontinuirano | Po potrebi | koordinatora određuje načelnik Stožera CZ iz redova operativnih snaga sustava CZ |  |
|  | Vodi evidenciju pripadnika snaga civilne zaštite na svom području | | kontinuirano | djelomično | Povjerenik civilne zaštite |  |
|  | Plan vježbi civilne zaštite | | Jednom godišnje | da | Općinski načelnik |  |
|  | Plan nabave uključujući materijalna sredstva i opremu snaga civilne zaštite | | Jednom godišnje | da | Općinski načelnik |  |
|  | Odluke iz svog samoupravnog djelokruga radi osiguravanja materijalnih, financijskih i drugih uvjeta za financiranje i opremanje operativnih snaga sustava civilne zaštite | | kontinuirano | da | Općinsko vijeće | Za svaku proračunsku godinu |
|  | U proračunu osigurava financijska sredstva za pozivanje, raspoređivanje, popunu, opremanje, osposobljavanje, uvježbavanje, aktiviranje, mobiliziranje i djelovanje operativnih snaga sustava CZ sukladno Smjernicama i Planu razvoja sustava CZ Općine | | Jednom godišnje | da | Općinsko vijeće | Za svaku proračunsku godinu |
|  | U proračunu Općine osiguravaju se financijska sredstva za izvršavanje mjera i aktivnosti u sustavu civilne zaštite | | Jednom godišnje | da | Općinsko vijeće | Za svaku proračunsku godinu |

KLASA: 810-03/21-01/01

URBROJ:2158/07-01-21-02

Vladislavci, 09. ožujka 2021.

PREDSJEDNIK

OPĆINSKOGVIJEĆA

Krunoslav Morović